Sølle en krone. Det er, hvad flere AaB-fans skal betale for at komme tur-retur til næste udekamp mod Horsens.

Det er dyrt at være inkarneret fodboldfan. Billetprisen ligger som regel på den gode side af 100 kroner. Hvis man så ovenikøbet skal have en stadionplatte, der efterfølgende skal skylles ned med en iskold fadøl, så løber det hurtigt op. Og så er vi slet ikke nået til transportdelen. Nu kommer AaB's spillere imidlertid klubbens fans imøde. Resultaterne er indtil nu udeblevet inden for kridstregerne i denne sæson, men nu betaler de tilbage til fansene på anden vis. Det fremgår af AaB's egen hjemmeside. For indtil klokken 12 kunne de tilhængere, der var fristet af at tage hele vejen til Horsens på søndag sikre sig en busbillet til bare en krone. Altafgørende kamp AaB’s spillertrup har nemlig sammen med AaB Support Club arrangeret en bustur til udekampen, og her har AaB's spillere valgt at betale for gildet. Holdet har da også desperat brug for point i Superligaen, så al opbakning er kærkommen. 227 AaB-fans nåede at benytte sig af tilbuddet. Det fortæller forkvinden for AaB Support Club, Laura Poulsen Meisner, til Ritzau. Klubben har desperat brug for point. Holdet ligger aktuelt på sidstepladsen i Superligaen og har otte point op til søndagens modstander, der akkurat ligger på den rigtige side af nedrykningsstregen. Fredag morgen var der solgt 500 billetter til AaB's fanafsnit. Kampen mellem AC Horsens og AaB spilles søndag klokken 14, og opgøret er holdets første efter fyringen af svenske Erik Hamrén.